作者:李白
標題:涇川送族弟錞
內容:涇川三百里，若耶羞見之。錦石照碧山，兩邊白鷺鷥。佳境千萬曲，客行無歇時。上有琴高水，下有陵陽祠。仙人不見我，明月空相知。問我何事來，盧敖結幽期。蓬山振雄筆，繡服揮清詞。江湖發秀色，草木含榮滋。置酒送惠連，吾家稱白眉。愧無海嶠作，敢闕河梁詩。見爾複幾朝，俄然告將離。中流漾彩鷁，列岸叢金羈。歎息蒼梧鳳，分棲瓊樹枝。清晨各飛去，飄落天南垂。望極落日盡，秋深暝猿悲。寄情與流水，但有長相思。